ປ. ອິນໂດເນເຊຍ ຍົກເລີກ ການຢ້ຽມຢາມ ອອສເຕຣເລຍ ຫຼັງຈາກ ໄດ້ເກີດການປະທ້ວງ ທີ່ຮຸນແຮງ
ມີຜູ້ປະທ້ວງຄົນນຶ່ງ ເສຍຊີວິດ ແລະເກືອບ 200 ຄົນ ບາດເຈັບ ໃນການປະທ້ວງ ຕໍ່ຕ້ານການໃຫ້ຄວາມເຫັນ ຂອງເຈົ້າແຂວງໆຈາກາຕ້າ.
ປະທານາທິບໍດີອິນໂດເນເຊຍໄດ້ຍົກເລີກການເດີນທາງໄປຢ້ຽມຢາມອອສເຕຣເລຍຫລັງຈາກໄດ້ມີການໂຮມຊຸມນຸມປະທ້ວງຄັ້ງໃຫຍ່ຕໍ່ຕ້ານເຈົ້າແຂວງຄຣິສຕຽນ ທີ່ຖືກກ່າວຫາວ່າ ສົບປະໝາດສາສະໜາອິສລາມ ທີ່ໄດ້ກາຍເປັນຄວາມຮຸນແຮງທີ່ນະຄອນຫຼວງຈາກາຕ້າ ມີຜູ້ເສຍຊີວິດນຶ່ງຄົນ ແລະຢ່າງໜ້ອຍ 160 ຄົນໄດ້ຮັບບາດເຈັບ ໃນຄວາມຮຸນແຮງທີ່ເກີດຂຶ້ນໃນວັນສຸກວານນີ້ ສິບຄົນໄດ້ຖືກຕຳຫຼວດຈັບ ກະຊວງການຕ່າງປະເທດກ່າວວ່າ ປະທານາທິບໍດີ Joko Vidodo ຈະເລື່ອນໝາຍກຳນົດ ໃນການເດີນທາງໄປຢ້ຽມຢາມຂອງທ່ານ ຍ້ອນວ່າ “ສະຖານະການໃນປັດຈຸບັນບັງຄັບໃຫ້ປະທານາທິບໍດີຈຳເປັນຕ້ອງໄດ້ຢູ່ທີ່ອິນໂດເນເຊຍ ” ການເດີນທາງໄປຢ້ຽມຢາມອອສເຕຣເລຍມີກຳຈົດຈະເລີ້ມຂຶ້ນໃນວັນອາທິດຈະມາ ແລະສິ້ນສຸດລົງໃນວັນອັງຄານ ການປະທ້ວງດັ່ງກ່າວນີ້ ແມ່ນເພື່ອຕໍ່ຕ້ານ ເຈົ້າແຂວງໆຈາກາຕ້າ ທ່ານ Busuki Tjahaja Purnama ຊຶ່ງເປັນຊາວຈີນແລະນັບຖືສາສະໜາຄຣິສຊຶ່ງເປັນສາສະໜາກຸ່ມນ້ອຍໃນອິນໂດເນເຊຍແມ່ນໄດ້ຖືກກ່າວຫາວ່າໝິ່ນປະໝາດສາສະໜາອິສລາມ ມີລາຍງານວ່າ ທ່ານໄດ້ກ່າວຕະຫລົກຫລິ້ນຕໍ່ຜູ້ຟັງ ກ່ຽວກັບຂໍ້ຄວາມນຶ່ງ ຢູ່ໃນຄຳພີກູຣ່ານທີ່ອາດຕີຄວາມໝາຍໄດ້ວ່າ ມີການຫ້າມບໍ່ໃຫ້ຊາວມຸສລິມຮັບເອົາພວກຜູ້ນຳທີ່ບໍ່ແມ່ນຊາວມຸສລິມ ປະຊາຊົນຫລາຍສິບພັນຄົນໄດ້ພາກັນໂຮມຊຸມນຸມປະທ້ວງຊຶ່ງໄດ້ດຳເນີນໄປດ້ວຍຄວາມສະຫງົບ ຈົນເທົ່າພວກປະທ້ວງຈຳນວນນຶ່ງໄດ້ປະທະກັບຕຳຫຼວດ ໃນຕອນແລງວານນີ້ ທີ່ເຮັດໃຫ້ມີການຈູດລົດຫຼາຍໆຄັນ ທ່ານ Purnama ໄດ້ຂໍຂະມາໂທດ ຕໍ່ການໃຫ້ຄວາມເຫັນດັ່ງກ່າວນີ້ ແຕ່ພວກມຸສລິມຫົວແຂງກະດ້າງຈຳນວນນຶ່ງຍັງຢືນຢັດໃຫ້ຈັບທ່ານໃນຂໍ້ຫາໝິ່ນປະໝາດສາສະໜາອິສລາມ ອິນໂດເນເຊຍ ເປັນປະເທດທີ່ປະຊາຊົນສ່ວນໃຫຍ່ນັບຖືສາສະໜາອິສລາມ